SSL-sertifikater finnes på tre ulike valideringsnivåer. Forskjellen mellom de tre handler om hvor grundig sjekk sertifikatutstederen gjør av eieren av tjenesten/nettsiden. Det laveste valideringsnivået er domenevaliderte sertifikater (forkortes ofte til DV). Det innebærer kun en enkel sjekk av at de som bestiller sertifikatet eier nettsiden, gjennom bekreftelse på domenets epostadresse. Dette sertifikatet krypterer trafikken mot nettsiden, men gir ikke brukeren informasjon om sidens eier.   Det neste nivået er organisasjonsvaliderte sertifikater (forkortes til OV). For å få utstedt et slikt sertifikat, må bedriften sjekkes grundigere – både ved kontroll mot Brønnøysundregisteret (eller tilsvarende registre i andre land) og gjennom en såkalt callback-prosess der bedriftens identitet blir sjekket. I tillegg til kryptert trafikk får brukeren se uavhengig informasjon om sidens eier. Det høyeste nivået er utvidet validering (forkortes til EV – extended validation). Her er prosedyrene for sjekk av bedriften enda strengere og i samsvar med internasjonale krav til sikre nettsider, som fastsettes av organisasjonen CA/Browser Forum.